SET บ่ายแกว่งลบ-รับปัจจัยกดดันสถานการณ์ตึงเครียดในตปท.
SET บ่ายแกว่งลบ ตลาดรับแรงกดดันจากปัจจัยความตึงเครียดระหว่างสหรัฐฯ-เกาหลีเหนือ พร้อมให้แนวต้าน 1,590 แนวรับ 1,570 จุด โบรกฯ แนะ "ซื้อ" PTTGC ชูเป้า 84 บาท รับปัจจัยบวกการปรับขึ้นของราคาน้ำมันดิบ Brent พร้อมคาดกำไร Q1/60 โตแข็งแกร่ง 
17 เม.ย. 2560

ข่าวหุ้นธุรกิจออนไลน์รายงานตลาดหุ้นไทยดัชนี SET ภาคเช้า (17 เม.ย.) ปรับลดลง-วอลุ่มเบาบาง แนวเดียวกับตลาดภูมิภาค เจอแรงกดดันสถานการณ์ตึงเครียดระหว่างสหรัฐฯ-เกาหลีเหนือ ส่งผลให้โยกย้ายเงินจากสินทรัพย์เสี่ยงไปสู่สินทรัพย์ปลอดภัย กดดันตลาดหุ้นในภาพรวม บ่ายนี้ตลาดฯคงยังแกว่งในแดนลบต่อเนื่อง พร้อมให้แนวต้าน 1,590 แนวรับ 1,570 จุด
นายณัฐชาต เมฆมาสิน ผู้ช่วยกรรมการผู้จัดการ ฝ่ายวิเคราะห์หลักทรัพย์ บล.ทรีนีตี้ เปิดเผยว่า ตลาดหุ้นไทยในช่วงเช้าที่ผ่านมาดัชนีปรับตัวลดลง และมีปริมาณการซื้อขายที่เบาบาง เป็นไปในทิศทางเดียวกับตลาดหุ้นอื่นในภูมิภาคเอเชียที่ปรับตัวลดลงเช่นเดียวกัน โดยได้รับปัจจัยกดดันจากสถานการณ์ตึงเครียดระหว่างสหรัฐฯและเกาหลีเหนือ ซึ่งเป็นประเด็นที่ทุกคนต่างให้ความสนใจอย่างมากในตอนนี้ และเป็นปัจจัยกดดันในระยะสั้นต่อตลาดหุ้น
โดยจะเห็นว่าหลังจากเกิดสถานการณ์ความตึงเครียดระหว่างสหรัฐฯและเกาหลีเหนือเกิดขึ้นแล้วนั้น เริ่มเห็นนักลงทุนทยอยเคลื่อนย้ายเงินจากสินทรัพย์เสี่ยงไปสู่สินทรัพย์ปลอดภัยมากขึ้น ซึ่งทำให้ราคาสินทรัพย์ปลอดภัยปรับตัวสูงขึ้น ได้แก่ ทอง สกุลเงินเยน สกุลเงินดอลลาร์สหรัฐฯ และพันธบัตรรัฐบาล เป็นต้น
แนวโน้มการลงทุนในช่วงบ่ายนี้ นายณัฐชาต คาดว่า ตลาดฯยังคงได้รับแรงกดดันจากปัจจัยความตึงเครียดระหว่างสหรัฐฯและเกาหลีเหนือ ซึ่งยังคงกดดันตลาดหุ้นไทย และตลาดหุ้นทั่วโลกในระยะสั้น โดยแนวโน้มช่วงบ่ายนี้คาดว่าดัชนียังคงเคลื่อนไหวในแดนลบต่อเนื่อง เพราะนักลงทุนยังวิตกกังวลกับสถานการณ์ที่ส่งผลต่อความไม่แน่นอน และแม้ว่าจีนจะประกาศตัวเลขผลิตภัณฑ์มวลรวมภายในประเทศ (GDP) ขยายตัว 6.9% ในไตรมาส 1/60 สูงกว่าตลาดคาดการณ์ ที่ 6.8% แต่ไม่ได้ส่งผลอย่างมีนัยสำคัญต่อการลงทุนในตลาดหุ้น พร้อมให้แนวต้าน 1,590 จุด แนวรับ 1,570 จุด
 
บล.ธนชาต ระบุในบทวิเคราะห์ (17 เม.ย.) SET กลับมาทดสอบ 1,580 จุดอีกครั้ง คาดจะปิดไม่หลุดแม้ SET จะทะลุแนวต้านขึ้นมาอย่างโดดเด่นกลางสัปดาห์ที่แล้ว แต่ความกังวลการเมืองระหว่างประเทศ สหรัฐฯ-เกาหลีเหนือ กดดันให้ SET กลับมาทดสอบ 1,580 จุด อีกครั้ง ในฐานะแนวรับ ภาพระยะสั้น เรามองว่าความกังวลต่อการเกิดสงครามสหรัฐฯ-เกาหลีเหนือมีมากเกินไป และคาดว่า SET น่าจะปิดเหนือ 1,580 จุด ได้ในวันนี้ แต่ภาพระยะกลาง เรายังคงกังวลว่า SET จะปรับฐานได้ในช่วงนี้-สิ้นเดือนพ.ค. ดังนั้นจึงแนะนำเพียง “trading” ต่อไป ด้วย trailing stop ที่ 1,575 จุด (ลดพอร์ต จำกัดความเสี่ยง หาก SET หลุด 1,575 จุด ลงมา)
ในขณะเดียวกัน แนะนำ “ซื้อ” PTTGC โดยรับผลดีน้ำมันปรับขึ้นต่อเนื่องและ Spread ปิโตรฯ แข็งแกร่ง เป้าหมายพื้นฐาน 84 บาท 1) เป็นหนึ่งได้ผู้ได้ประโยชน์สูงสุดต่อการปรับขึ้นของราคาน้ำมันดิบ (น้ำมัน brent ปรับขึ้นต่อเนื่อง กว่า 10% แล้ว จากปลายเดือน มี.ค.) 2) คาดกำไรไตรมาส 1/60 แข็งแกร่ง สนับสนุนโดย Spread ปิโตรฯ โดยเฉพาะ LDPE   และ LLDPE 3) การซื้อธุรกิจ Polypropylene จาก PTT และกำลังการผลิต LDPE ทีเพิ่มขึ้น 4 แสนตัน/ปีในปี 2561 สนับสนุนการเติบโตกำไร 30-14% ปี2560-2561 โดยทางเทคนิคราคาหุ้นมีโอกาสเข้าทดสอบ 74.5 บ. ผ่านไปได้มีเป้าตามกรอบที่ 78 บ.
 
สรุปหลักทรัพย์ที่มีมูลค่าการซื้อขายสูงสุด 5 อันดับ ได้แก่
CPF  มูลค่าการซื้อขาย   541.04 ล้านบาท ปิดที่  27.75 บาท ราคาไม่เปลี่ยนแปลง
SCC  มูลค่าการซื้อขาย   470.14 ล้านบาท ปิดที่ 542.00 บาท ลดลง  4.00 บาท
BANPU  มูลค่าการซื้อขาย   468.87 ล้านบาท ปิดที่  20.90 บาท ลดลง  0.20 บาท
PTTEP  มูลค่าการซื้อขาย   468.43 ล้านบาท ปิดที่  97.50 บาท ลดลง  1.75 บาท
PTT  มูลค่าการซื้อขาย   458.74 ล้านบาท ปิดที่ 394.00 บาท ลดลง  3.00 บาท